แบงก์กรุงไทยเข้มลดโกงเชือดพนักงานตุกติกให้กู้
กรุงไทยชี้แจงผู้ถือหุ้นปลดพนักงาน 32 คน ปฏิบัติหน้าที่ไม่โปร่งใส ยันแบงก์ให้ความสำคัญกับการตรวจสอบเรื่องไม่ชอบมาพากลอย่างเข้มงวด
28 เม.ย. 2561

กรุงไทยชี้แจงผู้ถือหุ้นปลดพนักงาน 32 คน ปฏิบัติหน้าที่ไม่โปร่งใส ยันแบงก์ให้ความสำคัญกับการตรวจสอบเรื่องไม่ชอบมาพากลอย่างเข้มงวด
นายไกรฤทธิ์ อุชุกานนท์ชัย รองประธานกรรมการธนาคารกรุงไทย เป็นประธานกรรมการในการประชุมผู้ถือหุ้น เปิดเผยว่า ธนาคารให้ความสำคัญในการตรวจสอบเรื่องไม่ชอบมาพากลอย่างเข้มงวด พร้อมเอาเรื่องร้องเรียนเข้าหารือในที่ประชุมทุกเรื่อง โดยที่ผ่านมาได้ปลดพนักงานออกไป 32 คนที่ปฏิบัติหน้าที่ไม่โปร่งใส พร้อมทั้งยืนยันว่าไม่มีการหารือเรื่องการควบรวมกับธนาคารทหารไทย
สำหรับปัญหาบริษัท เอ็นเนอร์ยี่ เอิร์ธ ยอมรับว่า เอิร์ธเอาหุ้นและที่ดินมาเป็นหลักประกันขอสินเชื่อ ซึ่งคดีนี้อยู่ที่กรมสอบสวนคดีพิเศษ (ดีเอสไอ) และอยู่ในกระบวนการของศาลพิจารณาฟื้นฟูกิจการ ซึ่งศาลสั่งห้ามให้ข่าวไม่ว่าทางบวกหรือลบ
นายไกรฤทธิ์ กล่าวว่า ธนาคารปรับกระบวนการใหม่ดูแลความเสี่ยงปล่อยสินเชื่อมาในช่วง 1-2 ปี ซึ่งกรณีปัญหาเอิร์ธที่ปรากฏออกมาก็มาจากกระบวนการใหม่ ในขณะเดียวกันธนาคารได้มีการตั้งสำรองส่วนเพิ่มจากมาตรฐานรายงานทางการเงินฉบับใหม่ (ifrs9) ที่ต้องทยอยตั้ง เพื่อไม่ให้ส่งผล กระทบในปีถัดๆไป.